Zhrnutie Fínsky justičný systém si naďalej zachováva veľmi vysokú úroveň vnímanej nezávislosti súdnictva. Nedávno vytvorená Národná správa súdov začala naplno pracovať a okrem plnenia svojich bežných úloh pomáhala súdom reagovať na pandémiu ochorenia COVID-19. Reforma štátnej prokuratúry pomohla zvýšiť jej efektívnosť tým, že umožnila centralizáciu, rozvoj jednotných postupov, lepšiu spoluprácu a rovnomernejšie rozdeľovanie zdrojov. Orgány realizujú niekoľko projektov na zlepšenie digitalizácie justičného systému a na zvýšenie dostupnosti systému právnej pomoci. Fínsko je naďalej vnímané ako jedna z krajín, v ktorých je najnižšia miera korupcie v EÚ aj na svete. Dňa 27. mája 2021 bola prijatá osobitná vládna stratégia na boj proti korupcii. Cieľom stratégie je posilniť boj proti korupcii, a to aj prostredníctvom objasnenia povinností, zvyšovania informovanosti a prevencie, zlepšenia transparentnosti a účinnosti protikorupčných právnych predpisov, ako aj prostredníctvom príslušného výskumu. Napriek tomu, že orgány kladú veľký dôraz na boj proti finančnej trestnej činnosti a prijali opatrenia na riešenie podplácania zahraničných verejných činiteľov, odhaľovanie a stíhanie tohto druhu korupcie naďalej predstavuje problém. Lobizmus zostáva v súčasnosti neregulovaný, vláda však pripravuje právne predpisy, ktorými by sa zriadil register transparentnosti. Diskutuje sa aj o legislatívnych iniciatívach s cieľom riešiť obavy z javu otáčavých dverí medzi verejnou správou a súkromnými záujmami. Revidovaný systém majetkových priznaní verejných činiteľov je v štádiu diskusií a návrh na regulovanie ochrany oznamovateľov v novom samostatnom zákone by mal nadobudnúť účinnosť do konca roku 2021. Fínsko vo všeobecnosti poskytuje slobodné a chránené prostredie pre novinárov a pracovníkov médií. Hlavný orgán na reguláciu médií, Fínska agentúra pre dopravu a komunikácie, je vnímaný ako spravodlivý a transparentný, ale jeho ekonomická situácia je naďalej náročná. Prijali sa nové osobitné právne predpisy, ktoré poskytovateľom mediálnych služieb ukladajú povinnosť zverejňovať informácie o ich vlastníckej štruktúre. Bola vymenovaná prípravná pracovná skupina s cieľom ďalej rozšíriť ústavou zaručený prístup k dokumentom presadzovaním dodržiavania právnych predpisov a zahrnutím ďalších informácií. Vláda plánuje aj zmeny v trestnom zákone na uľahčenie stíhania protiprávnych hrozieb a protiprávneho zameriavania sa na zraniteľné obete, ako sú novinári na voľnej nohe. Vláda na riešenie nenávistných prejavov zameraných na novinárky pripravuje ďalšiu zmenu trestného zákona, v rámci ktorej by sa medzi motívy predstavujúce dôvody na zvýšenie trestu za (akýkoľvek) zločin malo pridať pohlavie. Vláda okrem toho nad rámec dočasného režimu podpory, ktorý bol konkrétne spojený s pandémiou ochorenia COVID-19, uvažuje o mechanizme trvalej pomoci na podporu žurnalistiky vo Fínsku. Vláda prijala akčný plán pre lepšiu právnu reguláciu, ktorý je zameraný na zlepšenie kvality, plánovania a transparentnosti právnych predpisov. Väčšina opatrení prijatých v súvislosti s pandémiou ochorenia COVID-19 bola prijatá na základe bežných právnych predpisov. V prípade využitia núdzových právomocí bol potrebný súhlas parlamentu a predbežné preskúmanie ústavnosti. Reformný proces na objasnenie úloh kancelára pre spravodlivosť a ombudsmana, dvoch kľúčových nezávislých orgánov zapojených do ochrany základných práv, podporujú oba orgány a jeho predloženie parlamentu je naplánované na jeseň 2021. Nová poradná rada pre politiku občianskej spoločnosti, platforma, ktorá uľahčuje plodnú komunikáciu medzi verejnými orgánmi a občianskou spoločnosťou, bude zvolená na jeseň 2021.



I.Justičný systém

Fínsky justičný systém tvorí všeobecné súdnictvo s 20 okresnými súdmi, piatimi odvolacími súdmi a Najvyšším súdom a správne súdnictvo so šiestimi krajskými správnymi súdmi a Najvyšším správnym súdom. Existujú tri špecializované súdy . Nezávislá Národná správa súdov je zodpovedná za správu súdov vrátane hospodárenia s rozpočtom, správy budov a systémov IKT . Nezávislá Rada pre vymenovanie sudcov pripravuje pre vládu návrhy na vymenovanie sudcov, návrhy na sudcov Najvyššieho súdu a Najvyššieho správneho súdu však predkladajú priamo tieto súdy . Sudcov oficiálne vymenúva prezident republiky . Štátna prokuratúra je nezávislý štátny orgán . Funguje pod vedením generálneho prokurátora, ktorého vymenúva prezident na návrh ministerstva spravodlivosti. Prepustiť ho z funkcie alebo pozastaviť mu výkon funkcie môže vláda . Fínska advokátska komora je nezávislý orgán poverený dohľadom nad profesijnými činnosťami advokátov. Disciplinárne konania proti advokátom vedie disciplinárna komisia, nezávislý dozorný orgán fungujúci spoločne s Fínskou advokátskou komorou . Fínsko sa zúčastňuje na Európskej prokuratúre.

Nezávislosť

Fínsky justičný systém sa vyznačuje veľmi vysokou úrovňou vnímanej nezávislosti. Vnímaná nezávislosť súdov a sudcov je veľmi vysoká, pričom 83 % širokej verejnosti a 86 % podnikov ju vníma ako „pomerne dobrú alebo veľmi dobrú“ . Od roku 2016 sú tieto čísla v prípade širokej verejnosti aj podnikov konštantne veľmi vysoké. Pokiaľ ide o širokú verejnosť, do roku 2019 sa úroveň vnímanej nezávislosti súdov a sudcov neustále zvyšuje a v prípade podnikov sa zvyšuje posledné dva roky.

Národná správa súdov začala fungovať v januári 2020 a etablovala sa ako dôležitá inštitúcia uľahčujúca prácu súdov. Národná správa súdov, nová nezávislá agentúra zodpovedná za správu súdov , po svojom zriadení v januári 2020, ako sa uvádza v Správe o právnom štáte 2020, sa v prvom roku svojho pôsobenia etablovala vybudovaním vlastných štruktúr a konsolidáciou svojich postupov. Zároveň plní svoje pravidelné úlohy súvisiace so zabezpečovaním centralizovanej správnej úlohy všetkých súdov a organizovaním odbornej prípravy pre sudcov v spolupráci s Radou pre odbornú justičnú prípravu . Aktívne komunikuje so súdmi a uľahčuje pravidelné stretnutia s vedením všetkých súdov s cieľom posúdiť ich potreby. Zainteresované strany uvádzajú, že Národná správa súdov prevzala aktívnu úlohu pri podpore súdov . Jej zriadenie umožnilo súdom zamerať svoje zdroje na kľúčové úlohy a ešte viac posilnilo nezávislosť súdnictva .

Kvalita

Reforma prokuratúry začala prinášať výsledky v podobe zvýšenej efektívnosti a špecializácie. Od septembra 2019 bola Generálna prokuratúra zlúčená s jedenástimi miestnymi prokuratúrami do jednej štátnej prokuratúry . Reorganizácia umožnila centralizáciu a rozvoj jednotných vnútroštátnych postupov stíhania, lepšiu spoluprácu v rámci prokuratúry a rovnomernejšie rozdelenie zdrojov . Umožnila aj väčšiu špecializáciu prokurátorov . Nasledovalo zlepšenie efektívnosti, o čom svedčí okrem iného aj zvýšenie počtu vyriešených prípadov na prokurátora . Reforma je významná aj v boji proti korupcii (pozri oddiel II). Prokuratúra informovala o nevybavených prípadoch čiastočne spôsobených pandémiou ochorenia COVID-19 a získala dodatočné finančné prostriedky určené na pomoc pri riešení týchto nevybavených prípadov .

Orgány realizujú niekoľko projektov na zlepšenie digitalizácie justičného systému. Nový systém správy vecí pre správne a špeciálne súdy, pripravený v spolupráci so sudcami, bol dokončený v decembri 2020 a bol zavedený na všetkých príslušných súdoch, hoci sa objavili určité technické problémy. Systém okrem iného umožňuje používateľom podávať sťažnosti, kontrolovať stav konania online a zabezpečuje doručovanie dokumentov používateľom. Umožňuje aj vydávať rozsudky v strojovo čitateľnom formáte. Pripravuje sa podobný systém správy vecí pre bežné súdy a očakáva sa, že bude dokončený do konca roku 2022. Ministerstvo spravodlivosti navyše na konci roka 2020 dokončilo systém, ktorý umožňuje automatickú anonymizáciu a anotáciu rozhodnutí súdov a iných orgánov a od ktorého sa očakáva zvýšenie elektronickej dostupnosti dokumentov . Ministerstvo spravodlivosti okrem toho vyvíja nový nástroj na podávanie správ, ktorý majú používať súdy a niektoré ďalšie orgány, čo by malo zvýšiť použiteľnosť zhromaždených informácií .

Orgány zadali projekty na zvýšenie dostupnosti systému právnej pomoci. Náklady na súdne konania sú v priemere považované za vysoké, čo môže brániť v prístupe k spravodlivosti, najmä v prípade osôb so strednými príjmami . Ministerstvo spravodlivosti v nadväznosti na program vlády, ktorý sa zaoberá možnosťou zvýšenia príjmových hraníc pre právnu pomoc s cieľom zlepšiť dostupnosť právnej pomoci pre osoby so strednými príjmami , v júni 2020 iniciovalo výskumný projekt zameraný na preskúmanie prístupu k právnej pomoci . Ministerstvo spravodlivosti spustilo aj projekt na preskúmanie možností vytvorenia centralizovaného vnútroštátneho orgánu pre právnu pomoc a opatrovníctvo. Prostredníctvom nového orgánu by sa centralizovala správa právnej pomoci s cieľom zaistiť jej dostatočné a rovnaké poskytovanie v celej krajine . Príprava služieb telefonickej právnej pomoci, ktorá bola spustená v roku 2019 , bola pozastavená, zatiaľ čo orgány skúmajú možnosti financovania .

Národná správa súdov pokračovala v aktívnej podpore súdov počas pandémie ochorenia COVID-19. Národná správa súdov od začiatku pandémie ochorenia COVID-19 vynakladala mimoriadne úsilie pomôcť súdom reagovať na pandémiu . Agentúra okrem iného poskytovala pomoc pri krízovej komunikácii, vydala príručku o používaní vzdialených pripojení počas súdnych konaní a zabezpečila poskytnutie IT vybavenia . Pravidelné stretnutia s vedením súdov (pozri predchádzajúce časti dokumentu) im umožnili diskutovať o metódach riešenia konkrétnych problémov a podeliť sa o svoje skúsenosti s kolegami.

Efektívnosť

Justičný systém naďalej funguje efektívne. Justičný systém dosahuje priemerné výsledky, pokiaľ ide o odhadovaný čas potrebný na rozsúdenie civilných a obchodných sporových konaní a správnych konaní. Podiel vyriešených prípadov prvej kategórie konaní sa od roku 2016 trochu znížil, stále však ostáva na úrovni 100 % , kým podiel vyriešených prípadov v správnych konaniach sa znížil zo 112 % v roku 2018 na 100 % v roku 2019 . Počet nevybavených prípadov je v prípade civilných a obchodných sporových konaní mimoriadne nízky a v prípade správnych konaní je priemerný, z čoho vyplýva, že justičný systém celkovo dobre zvláda svoje pracovné zaťaženie . Hoci sa súdom vo všeobecnosti podarilo pokračovať v činnosti aj počas pandémie ochorenia COVID-19, zainteresované strany nahlásili prieťahy v konaniach a niektoré súdy v súčasnosti riešia nevybavené prípady..

II.Protikorupčný rámec

Fínsko nemá žiadnu osobitnú protikorupčnú agentúru a za boj proti korupcii spoločne zodpovedá niekoľko rôznych orgánov a subjektov. Patria sem okrem iného ministerstvo spravodlivosti, ministerstvo financií, polícia, daňová správa, orgán na ochranu hospodárskej súťaže a spotrebiteľa, parlamentný ombudsman a kancelár pre spravodlivosť. Odbor ministerstva spravodlivosti pre politiku v oblasti trestného práva a pre trestné právo naďalej vykonáva dohľad nad preventívnymi opatreniami proti korupcii a koordinuje protikorupčnú sieť pozostávajúcu zo zástupcov príslušných ministerstiev, polície, prokuratúry, obchodu a priemyslu a mimovládnych organizácií.